b'\n_START_ARTICLE_\nUDBA\n_START_PARAGRAPH_\nUDBA (srbohrva\xc5\xa1ko Uprava dr\xc5\xbeavne bezbednosti, slovensko Uprava dr\xc5\xbeavne varnosti) je bila jugoslovanska tajna policija, ki je po drugi svetovni vojni opravljala podobno vlogo kot NKVD v Sovjetski zvezi._NEWLINE_UDBA je nastala leta 1946, ko je bila OZNA razdeljena na civilni in voja\xc5\xa1ki oddelek: civilni del \xe2\x80\x93 UDBA in voja\xc5\xa1ka Kontraobavje\xc5\xa1tajna slu\xc5\xbeba \xe2\x80\x93 KOS. KOS je bil leta 1955 preoblikovan v Organ bezbednosti (OB), UDBA pa leta 1966 v Slu\xc5\xbebu dr\xc5\xbeavne bezbednosti (SDB)._NEWLINE_UDBA je v dolo\xc4\x8denem \xc4\x8dasu svojega delovanja, posebej po resoluciji Informbiroja leta 1948, pogosto zapirala (denimo na Goli otok) dr\xc5\xbeavljane na podlagi nezadostno utemeljenih obto\xc5\xbeb. Nekateri obto\xc5\xbeenci so v postopku celo izgubili \xc5\xbeivljenja. UDBA kot jugoslovanska oziroma slovenska politi\xc4\x8dna policija je bila organ za prepoznavanje in sankcioniranje politi\xc4\x8dnih nasprotnikov v nekdanji socialisti\xc4\x8dni Jugoslaviji. Zakon ji je dajal skoraj neomejene pristojnosti, ki so jih udbovci formalno spo\xc5\xa1tovali. Udba pa je delovala tudi v tujini, kjer tak\xc5\xa1nih pristojnosti ni imela, zato je delovala tajno. Opravila je niz podtalnih akcij, umorov, izsiljevanj in ugrabitev. Pri tem je uporabljala svoje agente in sodelovala z jugoslovanskimi in tudi tujimi civilisti. UDBA je bila razpu\xc5\xa1\xc4\x8dena leta 1990 z razpadom Jugoslavije. _NEWLINE_Leta 2003 je nekdanji \xc4\x8dastni konzul na Novi Zelandiji Du\xc5\xa1an Lajovic na internetu na naslovu www.udba.net objavil gradivo iz Centralne aktivne evidence, ki je vsebovala podatke o ljudeh, ki so sodelovali s tajno policijo._NEWLINE_Kasneje pa je Lajovic objavil podatke tudi v knjigi z naslovom Med svobodo in rde\xc4\x8do zvezdo. Imena pa so bila okrnjena, izbrisan je namre\xc4\x8d ves slovenski politi\xc4\x8dni vrh.'